Document ID: 32009D0455

ΑΠΌΦΑΣΗ αριθ. 455/2009/ΕΚ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 6ης Μαΐου 2009
για την τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης του διχλωρομεθανίου
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Οι κίνδυνοι που παρουσιάζει για την ανθρώπινη υγεία το διχλωρομεθάνιο (DCM) στα διαβρωτικά χρωμάτων εκτιμήθηκαν στο πλαίσιο αρκετών μελετών (3) βάσει των οποίων διαπιστώθηκε ότι απαιτούνται μέτρα για τη μείωση του κινδύνου σε ολόκληρη την Κοινότητα ώστε να περιορισθούν οι κίνδυνοι για την ανθρώπινη υγεία κατά τη χρήση του DCM σε βιομηχανικό και επαγγελματικό επίπεδο καθώς και σε επίπεδο καταναλωτών. Τα αποτελέσματα των εν λόγω μελετών αξιολογήθηκαν από την Επιστημονική Επιτροπή για την Τοξικότητα, την Οικοτοξικότητα και το Περιβάλλον της Επιτροπής [CSTEE, εν συνεχεία μετονομασθείσα σε Επιστημονική Επιτροπή για την Υγεία και τους Περιβαλλοντικούς Κινδύνους (SCHER)], η οποία επιβεβαίωσε ότι η έκθεση στο DCM που αποδεσμεύεται από τα διαβρωτικά χρωμάτων δημιουργεί ανησυχίες για την ανθρώπινη υγεία.
(2)
Προκειμένου να επιτευχθεί υψηλό επίπεδο προστασίας της υγείας για όλες τις κατηγορίες χρήσης (βιομηχανική και επαγγελματική καθώς και του ευρέως κοινού), θα πρέπει να περιορισθεί η εμπορία και η χρήση των διαβρωτικών χρωμάτων που περιέχουν DCM.
(3)
Τα διαβρωτικά χρωμάτων που περιέχουν DCM χρησιμοποιούνται από το ευρύ κοινό στο σπίτι για την αφαίρεση χρωμάτων, βερνικιών και λάκας σε εσωτερικούς και εξωτερικούς χώρους. Η ασφαλής χρήση του DCM από αυτό δεν μπορεί να εξασφαλισθεί με κατάρτιση ή παρακολούθηση. Συνεπώς, το μόνο αποτελεσματικό μέτρο για την εξάλειψη των κινδύνων για το ευρύ κοινό από διαβρωτικά χρωμάτων που περιέχουν DCM είναι η απαγόρευση όσον αφορά το ευρύ κοινό της διάθεσης στην αγορά, της προμήθειας και της χρήσης αυτών των διαβρωτικών χρωμάτων που περιέχουν DCM.
(4)
Προκειμένου να εξασφαλισθεί η αναλογική σταδιακή εξάλειψη στην αλυσίδα εφοδιασμού των διαβρωτικών χρωμάτων που περιέχουν DCM, θα πρέπει να ορισθούν διαφορετικές ημερομηνίες για την εφαρμογή της σε σχέση με την πρώτη διάθεση στην αγορά και τον τελικό εφοδιασμό στο ευρύ κοινό και τους επαγγελματίες.
(5)
Δεδομένου ότι το ευρύ κοινό μπορεί να έχει πρόσβαση, παρά την απαγόρευση, σε διαβρωτικά χρωμάτων που περιέχουν DCM, μέσω της αλυσίδας διανομής που προορίζεται για τους βιομηχανικούς και τους επαγγελματίες χρήστες, το προϊόν θα πρέπει να φέρει σχετική προειδοποιητική φράση.
(6)
Οι θάνατοι που καταγράφηκαν στην Ευρώπη από βιομηχανική και επαγγελματική χρήση κατά τα τελευταία 18 έτη οφείλονται κυρίως σε ανεπαρκή εξαερισμό, ακατάλληλα μέσα ατομικής προστασίας, χρήση ακατάλληλων δεξαμενών και υπερβολική έκθεση στο DCM. Συνεπώς, θα πρέπει να επιβληθούν περιορισμοί για τον έλεγχο και τη μείωση των κινδύνων που συνεπάγεται η επαγγελματική και η βιομηχανική χρήση.
(7)
Οι επαγγελματίες γενικά διέπονται από τη νομοθεσία για την προστασία των εργαζομένων. Ωστόσο, πολλές επαγγελματικές δραστηριότητες συχνά διεξάγονται στις εγκαταστάσεις των πελατών που συχνά δεν προβλέπουν όλα τα απαιτούμενα μέτρα για τη διαχείριση, τον έλεγχο και τη μείωση των κινδύνων για την υγεία. Επιπλέον, οι αυτοαπασχολούμενοι εργαζόμενοι δεν διέπονται από την κοινοτική νομοθεσία για την προστασία των εργαζομένων και χρειάζονται την απαιτούμενη κατάρτιση πριν από την εκτέλεση δραστηριοτήτων αποβαφής με διαβρωτικά χρωμάτων που περιέχουν DCM.
(8)
Η διάθεση στην αγορά και η χρήση διαβρωτικών χρωμάτων που περιέχουν DCM από επαγγελματίες θα πρέπει, συνεπώς, να απαγορευτεί με σκοπό την προστασία της υγείας τους και τη μείωση του αριθμού των θανατηφόρων και των μη θανατηφόρων ατυχημάτων. Ωστόσο, στις περιπτώσεις κατά τις οποίες η αντικατάσταση του DCM κρίνεται ιδιαίτερα δύσκολη ή ακατάλληλη, τα κράτη μέλη θα πρέπει να έχουν τη δυνατότητα να επιτρέπουν την περαιτέρω χρήση του DCM από εγκεκριμένους επαγγελματίες. Τα κράτη μέλη θα πρέπει να φέρουν την ευθύνη για τη χορήγηση και την παρακολούθηση της παρέκκλισης αυτής, η οποία θα πρέπει να βασίζεται στην υποχρεωτική κατάρτιση με ειδικές απαιτήσεις. Ωστόσο, οι εργοδότες και οι αυτοαπασχολούμενοι εργαζόμενοι θα πρέπει κατά προτίμηση να αποφεύγουν τη χρήση του DCM, αντικαθιστώντάς το με χημικό παράγοντα ή διεργασία που, υπό τις εκάστοτε συνθήκες χρήσης, δεν ενέχει ή ενέχει χαμηλό κίνδυνο για την υγεία και την ασφάλεια των εργαζομένων.
(9)
Ο αριθμός των θανατηφόρων και των μη θανατηφόρων ατυχημάτων που δηλώθηκαν στο πλαίσιο βιομηχανικών δραστηριοτήτων αποτελεί ένδειξη της ανεπαρκούς συμμόρφωσης με τη νομοθεσία για τον χώρο εργασίας που ισχύει για τους εργαζομένους που χρησιμοποιούν DCM. Η έκθεση στο DCM παραμένει υψηλή και θα πρέπει να εφαρμοσθούν συμπληρωματικά μέτρα για τη μείωση των κινδύνων για τους εργαζομένους στις βιομηχανικές εγκαταστάσεις. Για τη μείωση της έκθεσης στο ελάχιστο και για την εξασφάλιση της συμμόρφωσης, όπου αυτό είναι τεχνικά εφικτό, με τα σχετικά όρια επαγγελματικής έκθεσης, θα πρέπει να θεσπισθούν προληπτικά μέτρα, όπως ο αποτελεσματικός εξαερισμός του χώρου εργασίας, μέτρα για τη μείωση στο ελάχιστο της εξάτμισης του DCM από δεξαμενές αποβαφής, μέτρα για τον ασφαλή χειρισμό του DCM σε δεξαμενές αποβαφής, τα απαιτούμενα μέσα ατομικής προστασίας και η επαρκής πληροφόρηση και κατάρτιση.
(10)
Τα μέσα ατομικής προστασίας θα πρέπει να συμμορφούνται προς την οδηγία 89/686/ΕΟΚ του Συμβουλίου, της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας (4).
(11)
Επομένως, η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (5) θα πρέπει να τροποποιηθεί αναλόγως.
(12)
Η παρούσα απόφαση ισχύει με την επιφύλαξη της κοινοτικής νομοθεσίας για τη θέσπιση ελαχίστων απαιτήσεων για την προστασία των εργαζομένων, όπως η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (6), και ειδικές οδηγίες που βασίζονται σε αυτήν, ιδίως η οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (κωδικοποιημένη έκδοση) (7) και η οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και της ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες (δέκατη τέταρτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (8),
ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της οδηγίας 76/769/ΕΟΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Στρασβούργο, 6 Μαΐου 2009.

Labels: 0
4
1
20